<classify> Na MOHAMED KASSARA -DAR ES SALAAM HATIMAYE klabu ya Simba imemtambulisha rasmi kocha wa zamani timu ya Taifa ya Cameroon Mfaransa, Pierre Lechantre, kuwa kocha mkuu wa kikosi hicho. Lechantre ambaye aliiongoza Cameroon kutwaa ubingwa wa Kombe la Mataifa Afrika Afcon mwaka 2000, anakuja kuchukua nafasi ya Joseph Omog, aliyetemwa baada ya timu hiyo kuvuliwa ubingwa wa Kombe la Shirikisho la Azam. Mfaransa huyo aliiongoza Cameroon kutwaa ubingwa huo baada ya kuichapa Nigeria kwa mikwaju ya penalti 4-3, katika mchezo wa fainali uliochezwa Februari 13 kwenye Uwanja wa Taifa Lagos, nchini Nigeria. Mchezo huo ulifika hatua ya penalti baada ya timu hizo kumaliza dakika 90 kwa kufungana mabao 2-2. Katika mchezo huo, Cameroon iliwakilishwa na wachezaji mahiri kama Samuel Etoo, Partick Mboma na Marc Vivian Foe ambaye kwa sasa ni marehemu, huku Nigeria ikiwa na Celestine Babayaro, Taribo West na Jay Jay Okocha. Kocha huyo mwenye umri wa miaka 67, alichukua jukumu la kuinoa Cameroon kuanzia mwaka 1999 hadi 2001 alipotimkia Qatar. Lechantre ambaye pia ni mshambuliaji wa zamani wa timu za FC Monaco na Olimpic Marseille za Ufaransa, amewahi kutwaa tuzo mbili ya kocha bora Afrika 2001, pia kocha bora Asia mwaka 2012. Taarifa iliyotolewa jana kwa vyombo vya habari na Mkuu wa Kitengo cha Habari na Mawasiliano wa klabu ya Simba, Haji Manara, ilisema kocha huyo ataanza kazi mara moja. Simba inayo furaha kubwa kuwajulisha wanachama na mashabiki wake kwamba, imempata kocha wake mkuu mpya, Mfaransa, Pierre Lechantre, kocha huyu ataanza kazi mara moja akisaidiwa na Masoud Djuma, aliyekuwa akikaimu nafasi hiyo. Lechantre ameambatana na msaidizi wake, Mohammed Aymen Hbib, raia wa Morocco ambaye ni kocha wa viungo, alisema Manara. Wasifu kamili KLABU ALIZOCHEZEA 1970-1975 Sochaux 1975-1976 Monac 1976-1979 Laval 1979-1980 Lens 1980-1981 Marseille 1981-1983 Reims 1983-1986 Red Star 1986-1989 Paris FC TIMU ALIZOFUNDISHA 1987-1992 Paris FC 1992-1995 Le Perreux 1999-2001 Cameroon 2002-2003 Qatar 2003 Al-Ahli 2003-2004 Al-Siliya 2005-2006 Mali 2006-2007 Al Rayyan 2007-2008 MAS Fes 2009-2010 Club Africain 2010 CS Sfaxien 2012 AL Arabi 2014-2015 AL-Lttihad Club Tripoli 2016 Congo  <topic>: michezo 